**ПРАВИЛА ЗА ПРОВЕЖДАНЕ НА ТЪРГ**

**ЗА ПРОДАЖБА НА ЗАЛОЖЕНО ПО РЕДА НА ЗОЗ ИМУЩЕСТВО**

І. Предмет на търга: 1 468 броя товарни вагони, собственост на “Холдинг Български държавни железници” ЕАД (Холдинг БДЖ), заложени по реда на Закона за особените залози (ЗОЗ) в полза на "Българска банка за развитие" АД (Банката), към които е пристъпено към изпълнение по реда на ЗОЗ с вписване № 2016092800780 в Централния регистър на особените залози (ЦРОЗ).

Вагоните се разделени в 1 468 лота, продават се в състоянието, в което са и са описани подробно по номера и местонахождение в Приложение № 1 към настоящата документация.

**ІІ.** **Начална тръжна цена и стъпка на наддаване:**

1. Началната тръжна цена за всеки един лот е описана в Приложениe № 1 към настоящата документация;
2. Стъпката за наддаване за всеки един лот е в размер на 10% от началната тръжна цена. Примерно изчисление на стъпката на наддаване е представено в Приложение № 4 към настоящата документация;
3. Началната тръжна цена е без ДДС, франко местонахождението на актива;
4. ДДС се начислява върху достигнатата на търга цена за съответния лот.

**ІІІ.** **Вид на търга:** Tърг с тайно наддаване.

**ІV. Начин на плащане:**

1. Депозит за участие в търга в размер на 10% от началната тръжна цена за съответния лот, платима по сметка на назначения от Банката депозитар по смисъла на ЗОЗ - Иван Йонов Личев, по банкова сметка в Лева IBAN BG 71 NASB 9620 10 10008402 , BIC: NASBBGSF, при “Българска банка за развитие“ АД, гр. София. В платежното нареждане задължително се посочват лотовете, за които се плаща депозита.
2. Достигнатата на търга цена за съответните лотове, ведно с дължимия от купувача ДДС, намалена с внесения депозит за участие в търга за тези лотове, се внася по сметката на назначения от Банката депозитар по смисъла на ЗОЗ - Иван Йонов Личев, по банкова сметка в Лева IBAN BG 71 NASB 9620 10 10008402, BIC: NASBBGSF, при „Българска банка за развитие“ АД, гр. София, в срока, посочен в договора за продажба – Приложение № 5 към настоящата документация.

Във всички случаи купувачите дължат ДДС върху достигната на търга цена на закупените от тях товарни вагони.

Купувачите могат да предприемат мерки по възстановяване на ДДС по реда на действащото законодателство в РБългария.

Съгласно чл. 131, ал. 1, т. 2 от ЗДДС за извършената продажба се съставя документ по образец № 20 от Правилника за прилагане на ЗДДС, като същият ще бъде представен на купувача в срок от 3 дни от издаването му.

Във връзка с чл. 113, ал. 8 от ЗДДС, за извършената продажба не се издава фактура.

**V. Ден за провеждане на търга:** търгът ще се проведе на **13.07.2018 г.**

**VІ.** **Депозит за участие в търга:** депозитът за участие в търга, в размер съгласно чл. IV т.1 от настоящите тръжни правила, се внася най-късно до 16.00 часа на **12.07.2018 г.,** по посочената банкова сметка на депозитаря - Иван Йонов Личев.

Депозитът на участника, определен за спечелил търга автоматично се трансформира в част от продажната цена. Депозитът на класирания на второ място участник се задържа до заплащане на продажната цена от обявения за спечелил търга за съответния лот. Депозитът, заплатен от участниците, класирани след второ място за съответния лот, се връща в срок от 3 (три) работни дни от датата, на която резултатите са обявени по реда на чл. X, т. 8 от настоящите тръжни правила.

Не се дължат лихви по внесените депозити.

**VІІ. Условия за оглед на активите:** оглед на активите може да се извършва по местонахождението им, всеки работен ден от 8.30 ч. до 16.00 ч. до **11.07.2018 г.,** след предварително уведомление на телефони: +35929306371, +35929306302, направено най-късно 24 часа преди датата за посещение и при спазване на изискванията за безопасност.

**VІІІ. Подаване на заявления и участие в търга:**

1. За участие в търга се допускат заявления, постъпили в срок до 16.00 ч. на **12.07.2018 г.,** в деловодството на „Българска банка за развитие“ АД. Заявлението, представлява запечатан непрозрачен плик, в който са приложени документите, описани в раздел XІ на настоящата тръжна документация.

Върху плика се отбелязва:

“ДО

„Българска банка за развитие” АД

гр. София, ул. “Дякон Игнатий” №1

Заявление от

......................................................................................

/физическо или юридическо лице/

с адрес: ……………………………………………………………………,

тел. за контакт ..................................................

за участие в търг с тайно наддаване

за продажба на

1 468 броя товарни вагони, разделени в 1 468 лота, в състоянието в което са, собственост на „Холдинг Български държавни железници” ЕАД и заложени по реда на ЗОЗ в полза на „Българска банка за развитие“ АД, описани по номера в Приложение 1 към Тръжната документация,

за лот/ове .............................................. ”

Участникът в търга, подава едно заявление за участие в търга, като на плика записва номерата на лотовете, за които участва. Върху плика се отбелязват името на участника или името на упълномощеното лице, адрес и телефон за връзка.

Подаденото заявление се вписва в специален регистър с входящ номер, дата и час на постъпване.

Допълнение на документите в подадено заявление, може да се извърши в рамките на срока за подаване на заявления, като не се допуска промяна на наддавателно предложение.

1. За участие в търга се допускат кандидати, внесли в указаните размери и срокове депозити и подали заявление за участие, съгласно настоящите правила.

**IХ. Списък на документите,** които трябва да се приложат към заявлението за участие в търга.

**А. За юридически лица** **и еднолични търговци**:

1. Юридически лица и еднолични търговцис регистрация извън Република България следва да представят удостоверение за актуално състояние на лицето, придружено с легализиран превод, издадено не по-късно от 3 (три) месеца преди датата на подаване на заявлението, в оригинал или нотариално заверен препис.

Юридически лица и еднолични търговци, регистрирани в Търговския регистър към Агенция по вписванията следва да представят извлечение от Търговския регистър, съдържащо актуалните данни за съответното лице (електронна разпечатка от делото на лицето е допустима) заверено с „Вярно с оригинала” от представляващ дружеството или надлежно упълномощеното от него лице.

В случаите на упълномощаване за участие в търга се прилага още и оригинал или нотариално заверен препис на изрично нотариално заверено пълномощно за участие в конкретния търг.

1. Документ за внесен депозит по посочената сметка на депозитаря, в размер на 10% без ДДС от началната тръжна цена за заявения/те лот/лотове, за който/които кандидатът участва – оригинал или препис, заверен от банката - наредител.
2. Декларация по образец, Приложение № 2 към настоящата документация - оригинал[[1]](#footnote-1).
3. Заявление-декларация за връщане на депозита, по образец (Приложение № 3)1 към настоящата документация - оригинал.
4. Наддавателно предложение за заявения лот/ове, поставено в по-малък, непрозрачен, запечатан плик, на който е обозначено:

***Ценово предложение***

***от*** .................................

***за лот/ове*** ...........................

Наддавателното предложение не може да бъде по-ниско от обявената начална тръжна цена за съответния лот. Началната тръжна цена може да бъде увеличена с размер, равен на наддавателната стъпка за съответния лот, която е в размер на 10% от началната тръжна цена. Примерно изчисляване на предлаганата цена, увеличена със стъпката за наддаване е дадено в Приложение № 4 към настоящата документация.

За да е валидно направено, наддавателното предложение следва да бъде изписано с цифри и с думи, без задрасквания и без поправки, както и да бъде подписано от законния представител/и на кандидата и/или упълномощено от него/тях лице/лица. При разлика в изписването на наддавателното предложение с цифри и с думи, за валидна се приема цената, изписана с думи.

Всеки участник може да направи само едно наддавателно предложение за един конкретен лот.

**Б. За физическите лица:**

1. Заверено от кандидата копие от документа му за самоличност. В случаите на упълномощаване за участие в търга се прилагат още и копие на документа за самоличност на упълномощеното лице и оригинал или нотариално заверен препис, на изрично нотариално заверено пълномощно за съответния търг.
2. Документ за внесен депозит по посочената сметка на депозитаря в размер на 10% без ДДС от началната тръжна цена за заявения/те лот/лотове, за който/които кандидатът участва – оригинал или препис, заверен от банката - наредител.
3. Декларация по образец, Приложение № 2[[2]](#footnote-2) към настоящата документация - оригинал.
4. Заявление за връщане на депозита, по образец (Приложение № 3) към настоящата документация - оригинал.
5. Наддавателно предложение за заявения лот/ове, поставено в по-малък, непрозрачен, запечатан плик, на който е обозначено:

***Ценово предложение***

***от*** .................................

***за лот/ове*** ...........................

Наддавателното предложение не може да бъде по- ниско от обявената начална тръжна цена за съответния лот. Началната тръжна цена може да бъде увеличена с размер, равен на наддавателната стъпка за съответния лот. Примерно изчисляване на предлаганата цена, увеличена със стъпката за наддаване е дадено в Приложение № 4 към настоящата документация.

За да е валидно направено, наддавателното предложение, следва да бъде изписано с цифри и с думи, без задрасквания и без поправки, както и да е подписано от кандидата или упълномощено от него лице. При разлика в изписването с цифри и с думи, за валидна се приема цената, изписана с думи.

Всеки участник може да направи само едно наддавателно предложение за един конкретен лот.

**Х. Ред и начин за провеждане на търга:**

1. Постъпилите предложения за участие в търга се отварят и разглеждат от назначена за целта Комисия, на **13.07.2018 г.** Отварянето и разглеждането на постъпилите заявления от Комисията се провежда без присъствието на заявителите.
2. Търг може да се проведе и когато е подадено само едно заявление за участие. Участникът се обявява за спечелил съответния лот/лотове, по предложената от него цена.
3. Комисия за провеждане на търга преглежда заявленията по реда на тяхното постъпване и се запознава с редовността на подадените документи. В случай, че установи непълнота на представените документи или неспазване на изискванията, посочени в тръжната документация, комисията отстранява от участие съответния участник.
4. В случаите, когато в резултат на отстраняване на участник, остане само един такъв, търгът се провежда и участникът се обявява за спечелил по предложената от него цена.
5. Редовно подадените наддавателни предложения се класират според размера на предложената цена за съответния лот, като за спечелил търга се обявява участникът, предложил най-високата цена.
6. В случай, че има предложена еднаква цена от двама или повече участници, председателят на Комисията, чрез жребий, определя кандидатът спечелил съответния лот и/или класирания на второ място кандидат.
7. Не се връща депозитът на участник, който е определен за спечелил търга, но откаже да сключи договор в срока, посочен по-долу в настоящите Тръжни правила, както и ако не заплати предложената от него цена в сроковете и при условията на настоящите тръжни документи.
8. Резултатите от търга, които съдържат данни относно класираните на първо и второ място участници, се обявяват на **16.07.2018 г**. на интернет страниците на „Българска банка за развитие“ АД ([www.bbr.bg](http://www.bbr.bg)), раздел „Продажба на активи”, и „Холдинг БДЖ“ ЕАД (www.bdz.bg). Участниците в търга няма да получават лично уведомление за резултатите, като ще следва да следят за същите на интернет страниците посочени в предходното изречение. В случай че, класиран на първо място и определен за спечелил търга участник не сключи договор в срока, определен по-долу, или не заплати дължимата цена, вторият в класирането участник ще бъде определен за спечелил търга. Последното ще бъде обявено на **30.07.2018 г.** на горепосочените интернет страници. В срок от 3 (три) работни дни от датата на обявяване на второто класиране, ще бъдат върнати депозитите на участниците, класирани на второ място, за лотовете, за които първоначално определените за спечелили търга участници са сключили Договор за продажба и са заплатили цената.
9. Договорът за продажба – Приложение № 5[[3]](#footnote-3) от настоящата документация, се сключва със спечелилия търга, в срок от 5 /пет/ работни дни от датата, на която са обявени резултатите, съгласно реда и условията на предходната точка.

В случай, че участникът не се яви да сключи договора в посочения срок, или не заплати цената на договора в определените срокове, депозитът му не се връща и за спечелил търга се обявява участникът класиран на второ място. В случай, че и този участник не се яви да сключи договора или откаже неговото сключване, или не заплати цената в посочения срок, неговият депозит също не се връща.

1. Купувачът приема закупените товарни вагони от съответното място на домуване съгласно реда и условията, заложени в проекта на договор - Приложение № 5 към настоящата документация.
2. „Холдинг БДЖ“ ЕАД ще съдейства, респективно, ще създаде необходимите условия на купувачите за пререгистрацията или прекратяване на регистрацията на вагоните във водените от компетентните органи регистри.

При поискване от купувача, „Холдинг БДЖ“ ЕАД ще:

* предаде цялата налична при дружеството документация за товарния вагон/товарните вагони, както и цялата документацията, която Холдинга е длъжен да притежава съгласно нормативните изисквания и международните споразумения, по които страна е Република България и/или Залогодателя
* съдейства за изваждане на вагоните от местата, на които се намират и за придвижването им по железопътната инфраструктура на територията на Република България, като предостави оферта за извършване на такива услуги от свое дъщерно дружество, което има технически възможности и капацитет да ги предостави.

12. Всички разноски, съпровождащи сключването, регистрирането и други на договора за покупко-продажба, както и всички разходи свързани с промяната в собствеността, владението и държането на товарните вагони, включително, но не само придвижването и пререгистрацията им, са изцяло за сметка на КУПУВАЧА от момента на прехвърляне на собствеността.

Всички такси и разходи, свързани с престоя на закупените лотове товарни вагони на заетите от тях коловози преминават в задължение на купувача от момента на прехвърляне на собствеността.

**XІ. Основания, при които наддавателните предложения не участват в класирането :**

1. Заявлението за участие в търга е постъпило в „Българска банка за развитие“ АД след срока по чл. VIII, т. 1;
2. Заявлението е подадено в незапечатан и/или прозрачен плик;
3. Заявлението не съдържа документ за внесен депозит или платежното нареждане за внесения депозит не носи датата, указана в настоящите тръжни правила ;
4. При непредставяне на някои от документите, изброени в чл. IX, респективно представените документи не съответстват на настоящите правила.

Допълнителна информация на телефони: Димитър Бабански +35929306302.

 Яница Янкова +35929306371

Неразделна част от настоящите правила са следните приложения:

Приложение № 1 Списък на 1 468 броя товарни вагони, разделени в 1 468 лота, собственост на „Холдинг БДЖ“ ЕАД, заложени по реда на Закона за особените залози в полза на „Българска банка за развитие“ АД, към които е пристъпено към изпълнение с вписване № 2016092800780 в Централния регистър на особените залози;

Приложение № 2 Декларация за участие в търга;

Приложение № 2 Декларация за участие в търга – двуезична;

Приложение № 3 Заявление-декларация за връщане на депозит за участие в търга;

Приложение № 3 Заявление-декларация за връщане на депозит за участие в търга – двуезична;

Приложение № 4 Примерно изчисление на стъпка за наддаване на предложените за продажба лотове товарни вагони за стъпка 1,2,3,4,..;

Приложение № 5 Проект на договор за продажба;

Приложение № 5 Проект на договор за продажба - двуезичен;

Този документ е изготвен на български и на английски език. При противоречие между двата текста, за валиден ще се счита българският текст.

1. Юридически лица и еднолични търговци, регистрирани извън Република България, представят двуезичен вариант на документа на български и на английски език. [↑](#footnote-ref-1)
2. Чуждестранни физически лица представят двуезичен вариант на документа на български и на английски език. [↑](#footnote-ref-2)
3. Юридически лица и еднолични търговци, регистрирани извън Република България, както и чуждестранни физически лица подписват двуезичен вариант на договора на български и на английски език. [↑](#footnote-ref-3)